庄棫
戚氏 归自白门，绿阴满径，流莺睍睆，好音动人，率然赋之，不自知其言之长也。
看花回。又看新绿护楼台。几处轻阴，昼长无事，去徘徊。尘埃。点苍苔。芳心撩乱碧云钗。消魂连番花信，向人蜂蝶自飞来。斗草情绪，寻花心事，个侬谁共衔杯。记筵陈夏屋，香满春殿，羯鼓频催。百啭流莺巧，任啼鴂老，听杜鹃哀。怊怅高楼影事，共文箫、宛转韵幽谐。一般斗酒双柑，竹林深处，招隐人何在，枉早春、游冶花如海，思往事、空令愁埋。惨绿衣、手自亲裁。奈流光、迅速信音乖。想方塘外，钿车稳卧，缓送轻雷。